Document ID: 32001D0075

Kommissionens beslutning
af 18. januar 2001
om testning af mund- og klovesygevacciners og bluetonguevacciners sikkerhed og styrke
(meddelt under nummer K(2001) 118)
(2001/75/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 1258/1999(2), særlig artikel 6 og 14,
under henvisning til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner(3), senest ændret ved beslutning 1999/762/EF(4), særlig artikel 5, og
ud fra følgende betragtninger:
(1) I henhold til beslutning 91/666/EØF er indkøb af antigener et led i EF-aktionen for oprettelse af EF-beredskabslagre af mund- og klovesygevacciner.
(2) Ved Kommissionens beslutning 93/590/EF af 5. november 1993 om Fællesskabets indkøb af mund- og klovesygeantigener som led i EF-foranstaltningen til beredskabslagre af mund- og klovesygevacciner(5), senest ændret ved beslutning 95/471/EF(6), blev der truffet foranstaltninger til indkøb af mund- og klovesygeantigen A5, A22, og O1.
(3) Mund- og klovesygevirusantigener, der har været opbevaret på beredskabslageret siden 1993, bør testes for sikkerhed og styrke for at sikre, at antigenreserverne til brug i nødsituationer er af høj kvalitet.
(4) Ved Kommissionens beslutning 98/64/EF af 9. december 1997 om et finansielt bedrag fra Fællesskabet til forbedring af programmet til kontrol med mund- og klovesyge i Tyrkiet(7), blev det vedtaget, at Europa-Kommissionen som led i en arbejdsplan skulle træffe foranstaltninger til testning af mund- og klovesygevaccine, der er fremstillet i Tyrkiet.
(5) Ved Kommissionens beslutning 2000/292/EF af 6. april 2000 om EF's indkøb af bluetonguevaccine til et beredskabslager(8) blev der truffet foranstaltninger til indkøb af bluetonguevaccine til brug i nødsituationer.
(6) Der fremstilles ikke bluetonguevaccine af den farmaceutiske industri, som er baseret i EU's medlemsstater.
(7) Bluetonguevaccine, der indkøbes i udlandet til brug i nødsituationer, bør testes, således at der kan fremskaffes oplysninger om, hvilken betydning det har, at vaccinen anvendes under afvigende epidemiologiske forhold.
(8) Testning af mund- og klovesygevaccines og bluetonguevaccines sikkerhed og styrke kan kun foregå på laboratorier, der opfylder kravene til biosikkerhed.
(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. EF træffer foranstaltninger til testning af sikkerheden og styrken af:
- mund- og klovesygevirusantigener, der blev indkøbt i 1993 og siden da er blevet opbevaret på EU-beredskabslageret
- mund- og klovesygevaccine, der er fremstillet i Tyrkiet og anvendes i et sygdomsforebyggende vaccinationsprogram, som omfatter vaccination af modtagelige dyr i den tyrkiske del af Thrakien
- bluetonguevacciner, der er fremstillet uden for EF og indkøbt til et beredskabslager.
2. Udgifterne til de i stk. 1 nævnte foranstaltninger må højst andrage 430000 EUR.
Artikel 2
De i artikel 1 nævnte foranstaltninger gennemføres af Kommissionen i samarbejde med den leverandør, der udvælges ved udbud.
Artikel 3
1. For at nå målene i artikel 1 og 2 indgår Kommissionen kontrakter hurtigst muligt.
2. Generaldirektøren for Generaldirektoratet for Sundhed og Forbrugerbeskyttelse bemyndiges til at underskrive kontrakterne på Europa-Kommissionens vegne.
Artikel 4
Denne beslutning er rettet til medlemsstaterne.
Udfærdiget i Bruxelles, den 18. januar 2001.

Labels: 7
0
6